‘આ જનાબ ઝેવ વિચારે છે એમ કન્વેયર બેલ્ટ પણ નથી કે નથી આ કોઈ યાંત્રિક એસ્કેલેટર. તમે જે જોઈ રહ્યા છો અને રોબોન જે અનુભવી રહ્યો છે એ એકદમ કુદરતી લીલા છે. કુદરતી રીતે જમીન સરકી રહી છે. તે પટ્ટાની નીચે કોઈ જ મશીનરી નથી.’ કલ્કીનની આ વાત સાંભળીને ઝેવ અને વિનસ સુન્ન થઇ ગયા. કઈ રીતે તે જમીન ખસી શકતી હતી તે જ વિચાર બંનેને આવતો હતો. વિનસને તો એટલી ખબર હતી કે જમીનની નીચેના પેટાળમાં દબાણમાં ફેરફાર થાય એટલે ભૂકંપ આવે અને ભૂકંપને કારણે થયેલી અનેક તારાજીઓ તેને યાદ હતી, જે તેની યુવાનીના સમયમાં એટલે કે ઇસવીસન કાળમાં થઇ હતી. બીજા પણ કુદરતી વિકલ્પો મગજમાં આવ્યા પરંતુ આ જમીન સરકવાનો કોઈ જ ખુલાસો જડતો ન હતો.